นายกฯสั่งเร่งช่วยเหลือ เรือประมงหลายลำอับปาง เหตุคลื่นลมแรงนครศรีธรรมราช
นายธนกร วังบุญคงชนะ รัฐมนตรีประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และรมว.กลาโหม ได้รับรายงานเหตุการณ์คลื่นลมทะเลแรงฝั่งอ่าวไทย ส่งผลให้เรือประมงจำนวนหลายสิบลำอับปางในพื้นที่ จ.นครศรีธรรมราช ทั้งที่ อ.ปากพนัง อ.ท่าศาลา อ. สิชล อ.เมืองนครศรีธรรมราช และ อ.ขนอม จ. นครศรีธรรมราช โดยขณะนี้มีทั้งขึ้นฝั่งช่วยปลอดภัยแลัว ยังติดต่อไม่ได้ ยังไม่ทราบจำนวนผู้สูญหายซึ่งอยู่ระหว่างการค้นหา โดยนายกฯได้แสดงความเป็นห่วง สั่งการให้ตนซึ่งอยู่ที่จ. นครศรีธรรมราชพอดี เข้าไปดูติดตามสถานการณ์ และเร่งประสานให้การช่วยเหลือ โดยรายงานการช่วยเหลือประชาชนเพิ่มเติม ยังอยู่ในทะเลนอกชายฝั่ง แหลมตะลุมพุก อ.ปากพนัง พบเรือติดอยู่กลางทะเล ขาดการติดต่อแล้ว จำนวน 2 ลำ ลูกเรือ 5 คน ติดต่อได้ แต่เข้าฝั่งไม่ได้ จำนวน 3 ลำ ลูกเรือ 6 คน อย่างไรก็ตาม ผู้ว่าราชการจังหวัด นครศรีธรรมราช ได้อำนวยการสั่งการ ประสาน พลเรือโท จรัสเกียรติ ไชยพันธุ์ ผบ.ทัพเรือภาค 2 ขอสนับสนุนเรือตรวจการ จำนวน 2 ลำ เพื่อปฏิบัติการค้นหาผู้สูญหาย ขณะนี้เดินทางออกมาจากเกาะสมุยแล้ว โดยใช้เวลาประมาณ 2-3 ชม. ถึงที่หมาย ประสาน พลอากาศเอก พันธ์ภักดี พัฒนกุล ผู้ช่วยผู้บัญชาการทหารอากาศ สั่งการให้ บน. 7 สุราษฎร์ธานี สนับสนุนเฮลิคอปเตอร์ จำนวน 1 ลำ เพื่อปฏิบัติการค้นหาทางอากาศในการระบุเป้าหมายและสนับสนุนชูชีพ ทั้งนี้ หากมีผลความคืบหน้าเป็นประการใด จะรายงานให้ทราบต่อไป